**Likumprojekta „Grozījums Publiskas personas finanšu līdzekļu un mantas izšķērdēšanas novēršanas likumā” sākotnējās ietekmes novērtējuma ziņojums (anotācija)**

|  |
| --- |
| **I. Kādēļ normatīvais akts ir vajadzīgs** |
| 1. | Pamatojums | Likumprojekts „Grozījums Publiskas personas finanšu līdzekļu un mantas izšķērdēšanas novēršanas likumā” izstrādāts, lai samazinātu administratīvās procedūras, kas saistītas ar publiskas personas mantas nodošanu bezatlīdzības lietošanā sabiedriskā labuma organizācijām, ja mantas nodošanas termiņš ir neliels (nav ilgāks par vienu mēnesi) vai kustamās mantas atlikusī bilances vērtība pēc grāmatvedības uzskaites datiem nav lielāka par LVL 1000.00 (viens tūkstotis lati, 0 santīmi). |
| 2.  | Pašreizējā situācija un problēmas | Publiskas personas finanšu līdzekļu un mantas izšķērdēšanas novēršanas likuma (turpmāk – Likums) 5.panta otrā daļa atļauj, paredzot izņēmumu, publiskas personas mantu nodot bezatlīdzības lietošanā sabiedriskā labuma organizācijām. Likuma piektā daļa, savukārt, nosaka kārtību un termiņu, uz kādu šo mantu var nodot sabiedriskā labuma organizācijām. Attiecīgi likuma trešajā un sestajā daļā noteiktas lēmuma būtiskās sastāvdaļas un līguma slēgšanas pienākums. Aizsardzības ministrija sadarbībā ar Finanšu ministrijas, Tieslietu ministrijas, Korupcijas novēršanas un apkarošanas biroja, Nacionālo bruņoto spēku pārstāvjiem ir pārrunājusi jautājumu par administratīvo procedūru mazināšanu gadījumos, kad sabiedriskā labuma organizācijas lūdz nodot tām bezatlīdzības lietošanā publiskas personas mantu konkrēta pasākuma organizēšanai uz dažām dienām, un šādas mantas nodošana būtu atbalstāma, ņemot vērā konkrētā pasākuma atbilstību iestādes uzdevumiem. Šādā gadījumā saskaņā ar spēkā esošo regulējumu lēmumu par mantas nodošanu sabiedriskā labuma organizācijai bezatlīdzības lietošanā pieņem Ministru kabinets vai atvasinātas publiskas personas orgāns. Attiecīgi iestāde gatavo Ministru kabineta lēmuma projektu un nereti patērējamais administratīvais darbs ir nesamērīgs gan laika, gan patērējamo resursu ziņā. Pārstāvji sanāksmē arī pārrunāja iespēju gatavot Ministru kabineta lēmumu reizi pusgadā attiecībā uz konkrētā laika periodā nododamo mantu, tomēr tika secināts, ka sabiedriskā labuma organizācijas nereti atbalstu lūdz neilgi pirms kāda pasākuma vai notikuma un sagatavot Ministru kabineta lēmuma projektu nav iespējams laika trūkuma dēļ.  |
| 3.  | Saistītie politikas ietekmes novērtējumi un pētījumi | Likumprojekts šo jomu neskar. |
| 4.  | Tiesiskā regulējuma mērķis un būtība  | Likumā ir dota atļauja sabiedriskā labuma organizācijām saņemt atbalstu no publiskas personas, nododot mantu bezatlīdzības lietošanā, un, lai mazinātu administratīvā darba ieguldījumu, ir sagatavots grozījums Likumā, paredzot nosacījumus, kuriem pastāvot, lēmumu par mantas nodošanu bezatlīdzības lietošanā sabiedriskā labuma organizācijai pieņem publiska persona, kuras īpašuma vai valdījumā atrodas konkrētā manta. Grozījuma būtība: Pastāvot nosacījumiem – kustamās mantas atlikusī bilances vērtība pēc grāmatvedības uzskaites datiem ir lielāka par 1000 latiem vai mantas nodošanas bezatlīdzības lietošanā termiņš ir ilgāks par vienu mēnesi – lēmumu pieņem Ministru kabinets. Savukārt, gadījumos, kad šie nosacījumi neiestājas (kustamās mantas atlikusī bilances vērtība pēc grāmatvedības uzskaites datiem nav lielāka par 1000 latiem vai mantas nodošanas bezatlīdzības lietošanā termiņš nav ilgāks par vienu mēnesi), lēmumu par mantas nodošanu sabiedriskā labuma organizācijai pieņem attiecīgi nododamās mantas valdītājs- publiska persona, ievērojot Likuma 5.panta trešajā daļā norādītas lēmuma būtiskās sastāvdaļas: bezatlīdzības lietošanā nododamā manta, tās apjoms, bilances vērtība, stāvoklis un apraksts; nodošanas nepieciešamība un lietderība; nododamās mantas lietošanas vai izmantošanas mērķis un termiņš; gadījumi, kad nodotā manta atdodama atpakaļ; citi nepieciešamie noteikumi, tai skaitā noteikumi, lai nodrošinātu attiecīgās mantas saglabāšanu un atbilstošu izmantošanu. Pēc šāda lēmuma pieņemšanas par publiskas personas mantas nodošanu bezatlīdzības lietošanā ir slēdzams rakstveida līgums saskaņā ar Likuma 5.panta sesto daļu. Līgumā nosaka arī attiecīgās publiskas personas institūcijas tiesības kontrolēt, vai bezatlīdzības lietošanā nodotā manta ir izlietota likumīgi un lietderīgi.Grozījums maina lēmuma pieņēmēju, pastāvot konkrētiem nosacījumiem. Grozījums pēc būtības nerada jaunu izņēmumu.Sabiedriskā labuma organizāciju darbība ir tāda darbība, kas sniedz nozīmīgu labumu sabiedrībai vai kādai tās daļai, it sevišķi, ja tā vērsta uz labdarību, cilvēktiesību un indivīda tiesību aizsardzību, pilsoniskas sabiedrības attīstību, izglītības, zinātnes, kultūras un veselības veicināšanu un slimību profilaksi, sporta atbalstīšanu, vides aizsardzību, palīdzības sniegšanu katastrofu gadījumos un ārkārtas situācijās, sabiedrības, it īpaši trūcīgo un sociāli mazaizsargāto personu grupu sociālās labklājības celšanu. Katrā konkrētajā gadījumā, kad sabiedriskā labuma organizācijas vērstos ar iesniegumu iestādē, lūdzot nodot tai bezatlīdzības lietošanā mantu, iestādes pienākums ir vērtēt mantas nodošanas bezatlīdzības lietošanā lietderību, pamatojot nododamās mantas nepieciešamību, kā tas noteikts Likuma 5.panta trešajā daļā. Kritērijs attiecībā uz kustamās mantas nodošanu bezatlīdzības lietošanā, ja tās atlikusī bilances vērtība pēc grāmatvedības uzskaites datiem nav lielāka par 1000 latiem, likumprojektā paredzēts pēc analoģijas ar Ministru kabineta 2011.gada 1.februāra noteikumu Nr.109 „Kārtība, kādā atsavināma publiskas personas manta” 17.punktu. Minētā norma paredz - atļauju atsavināt valsts kustamo mantu, kas ir ministrijas, tās pakļautībā, pārraudzībā vai pārziņā esošas iestādes vai kapitālsabiedrības valdījumā vai turējumā, var dot attiecīgā ministrija, ja: 17.1. atsavināmā valsts kustamā manta nav militāra rakstura valsts kustamā manta; 17.2. atsavināmās valsts kustamās mantas vienas vienības vai lietu kopības (ja tiek atsavināta lietu kopība) atlikusī bilances vērtība pēc grāmatvedības uzskaites datiem nepārsniedz 1000 latu.Kritērijs attiecībā uz mantas nodošanu bezatlīdzības lietošanā, ja tās nodošanas termiņš nav ilgāks par vienu mēnesi, likumprojektā paredzēts, jo aptuveni šāds termiņš ir nepieciešams, lai sagatavotu Ministru kabineta atļauju saskaņā ar Likuma 5.panta piekto daļu.  |
| 5.  | Projekta izstrādē iesaistītās institūcijas | Aizsardzības ministrija, Nacionālie bruņotie spēki. |
| 6.  | Iemesli, kādēļ netika nodrošināta sabiedrības līdzdalība | Likumprojekts attiecas uz publiskas personas tiesībām un paredz konceptuāli lemt par atļauju iestādēm lemt par mantas nodošanu bezatlīdzības lietošanā, ievērojot likumprojektā iekļautos nosacījumus un lēmuma pieņemšanas būtiskās sastāvdaļas. |
| 7.  | Cita informācija | Nav. |

|  |
| --- |
| **II. Tiesību akta projekta ietekme uz sabiedrību** |
| 1. | Sabiedrības mērķgrupa | Sabiedriskā labuma organizācijas, publiskas personas.Saskaņā ar Valsts ieņēmumu dienesta mājas lapā esošo informāciju uz 2013.gada 1.janvāri spēkā esošs sabiedriskā labuma organizācijas statuss ir 1955 organizācijām(http://www.vid.gov.lv/dokumenti/notikumi%20un%20jaunumi/2013/sab\_lab\_org\_konference\_2013.pdf). Precīza informācija par to, cik no šīm organizācijām lūdz nodot tām bezatlīdzības lietošanā valsts mantu nav apkopota. |
| 2.  | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Likumprojekts šo jomu neskar. |
| 3. | Tiesiskā regulējuma finansiālā ietekme | Likumprojekts neparedz tiešu finansiālu ietekmi uz sabiedrību. |
| 4.  | Tiesiskā regulējuma nefinansiālā ietekme | Likumprojekts atvieglos publiskas personas administratīvo procedūru patēriņu un nodrošinās efektīvāku valsts atbalsta sniegšanu nevalstiskajām organizācijām, kuras ieguvušas sabiedriskā labuma statusu. Nevalstiskās organizācijas, kas ieguvušas sabiedriskā labuma organizācijas statusu darbojas konkrētas sabiedrības grupas vai sabiedrības kopumā labā, kas ir arī valsts pienākums. Nereti sabiedriskā labuma organizācijas līdzekļu vai pieejamo resursu apjoms ir ierobežots un, lai īstenotu savus mērķus, tās vēršas pie valsts konkrēta atbalsta saņemšanai. Attiecīgi, ja iestāžu rīcībā ir manta, kas konkrētā laika periodā valsts uzdevumu veikšanai nav nepieciešama, tā lemj par mantas nodošanu nevalstiskajai organizācijai, kura ieguvusi sabiedriskā labuma statusu. Šobrīd spēkā esošais regulējums paredz saņemt Ministru kabineta atļauju, lai valsts mantu nodotu bezatlīdzības lietošanā. Gadījumos, kad kustamās mantas vērtība pēc grāmatvedības uzskaites datiem ir salīdzinoši neliela, patērētais laiks un resursi nepieciešamo atļauju saņemšanai ir nelietderīgi. Arī nevalstiskās organizācijas bieži atbalstu lūdz „pēdējā brīdī” un laika patēriņa dēļ, Ministru kabineta atļaujas saņemšana ir novēlota un mantas nodošana bezatlīdzības lietošanā ir neaktuāla.  |
| 5.  | Administratīvās procedūras raksturojums | Lai saņemtu Ministru kabineta atļauju nodot sabiedriskā labuma organizācijai mantu bezatlīdzības lietošanā, atbildīgā ministrija gatavo tiesību akta projekts un šī tiesību akta sākotnējās ietekmes novērtējuma ziņojumu (anotāciju) un izsludina tos Valsts sekretāru sanāksmē. Divu nedēļu laikā pēc tiesību akta projekta izsludināšanas valsts sekretāru sanāksmē iestādes sniedz atzinumus un atbildīgā ministrija par tiesību akta projektu tos apkopo. Ja ir saņemti iestāžu atzinumi ar iebildumiem, atbildīgā iestāde tos izvērtē uz nosūta atkārtotai elektroniskai saskaņošanai, nosakot divu nedēļu termiņu. Ja tiesību akta projekts ir saskaņots, to virza izskatīšanai Ministru kabineta sēdē. Pirms tiesību akta projekta izskatīšanas Ministru kabineta sēdē, tas tiek izskatīts Valsts kancelejā.Likumprojekts paredz, ka tādos gadījumos, kad sabiedriskā labuma organizācijai nododamās kustamās mantas vērtība pēc grāmatvedības uzskaites datiem nav lielāka par 1000 latiem vai mantas bezatlīdzības lietošanas termiņš nav ilgāks par vienu mēnesi, augstāk norādītās administratīvās procedūras neveikt, bet pieņemt lēmumu iestādē, pamatojot mantas nodošanas bezatlīdzības lietošanā mērķi, lietderības apsvērumus utt. |
| 6.  | Administratīvo izmaksu monetārs novērtējums | Likumprojekts šo jomu neskar. |
| 7. | Cita informācija | Nav. |

Anotācijas III, IV, V un VI sadaļa – Likumprojekts šo jomu neskar.

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1.  | Projekta izpildē iesaistītās institūcijas | Iestādes, kas lemj par mantas nodošanu bezatlīdzības lietošanā sabiedriskā labuma organizācijai. |
| 2.  | Projekta izpildes ietekme uz pārvaldes funkcijām | Likumprojekts šo jomu neskar. |
| 3. | Projekta izpildes ietekme uz pārvaldes institucionālo struktūru.Jaunu institūciju izveide | Likumprojekts šo jomu neskar. |
| 4. | Projekta izpildes ietekme uz pārvaldes institucionālo struktūru.Esošu institūciju likvidācija | Likumprojekts šo jomu neskar. |
| 5. | Projekta izpildes ietekme uz pārvaldes institucionālo struktūru.Esošu institūciju reorganizācija | Likumprojekts šo jomu neskar. |
| 6. | Cita informācija | Nav. |

 Aizsardzības ministrs A.Pabriks

Vīza: valsts sekretārs J.Sārts

16.07.2013 14:36

1350

S.Belrus, tālr:67335063, fakss: 67212307

Sanita.Belrus@mod.gov.lv